Jiddispjaċini ferm ngħidha. Iżda l-kummenti li għamel madwar xahar ilu l-Ministru tal-Affarijiet Barranin, Dr George Vella, dwar l-istat kostituzzjonali ta' Malta, kienu mill-aktar irresponsabbli. Ebda Ministru tal-gvern ma jista' jitkellem addoċċ, aħseb u ara l-Ministru tal-Affarijiet Barranin f'qagħda daqshekk prekarja li tinsab fiha x-xena internazzjonali. Fis-sustanza tagħhom, il-kummenti tal-Ministru Vella kienu, l-ewwel, li l-klawsola tan-newtralità fil-Kostituzzjoni ta' Malta mhijiex xierqa aktar għaliex ma tipproteġġiniex biżżejjed mill-militanti Iżlamiċi, u, it-tieni, li Malta għandha tibda tikkunsidra qribija akbar man-NATO. Kummenti 'laxki' bħal dawn, mhux biss jagħmlu għajb lil min, f'kariga hekk għolja, jgħidhom mingħajr kunsiderazzjoni biżżejjed, mhux biss jagħmlu għajb lill-Partit Laburista fil-gvern, iżda jagħmlu għajb, fuq kollox, lill-wirt politiku Malti li ilu jintiseġ b'tant sagrifiċċji u bżulija għal mill-anqas sittin sena. Dan minbarra li l-argumenti li uża l-Ministru Vella huma illoġiċi. Għala? Għax hu sostna li n-newtralità tagħna ma tistax tipproteġina konta l-militanti Iżlamiċi u għalhekk, b'xi mod, għandna bżonn il-protezzjoni tan-NATO. X'differenza se tagħmel f'dan ix-xenarju n-NATO? Jekk xejn, in-NATO tagħmel il-pożizzjoni tagħna aktar prekarja milli għandna mnejn tkun bħalissa. Il-militanti Iżlamiċi diġà qalu li lesti jattakkaw lil kulmin jissieħeb mal-Amerikani f'gwerra oħra kontrihom. Safejn naf jien, aħna m'aħniex parti minn din is-sħubija. Mela, aħna m'aħniex fil-mira tal-militanti Iżlamiċi. Iżda l-Ministru Vella mhux hekk iridna. Iridna nersqu lejn in-NATO bien nipproteġu ruħna. L-argument fażull li juża kontra n-newtralità u favur in-NATO ma jagħmel xejn għajr ikompli jkabbar is-suspett li l-gvern Laburista tal-lum, sfortunatment, qiegħed iħaddan politika li tbegħidna mill-impenn newtrali non-allineat tal-imgħoddi (li, skont Vella stess, dejjem iffunzjona u għenna) u jdaħħalna f'mentalità nazzjonali militaristika li kellna qabel l-1971. Bid-diskors żejjed tiegħu, il-Ministru Vella bagħat messaġġ lill-barranin (speċjalment, nifhem jien, lil sħabu l-Amerikani) li aħna se nibdew inkunu parti (jekk mhux diġà sirna) tal-istrateġija Amerikana u tan-NATO fil-Mediterran. Jekk il-Ministru Vella, jew il-gvern Laburista Malti, jixtieq jgħaddi dan il-messaġġ, għala ma jagħmlux ċar u tond, u mhux joqgħod jgħaddi l-botti taparsi ma hu qiegħed jammetti xejn. Din x'irġulija hi? Agħar minn hekk, il-Ministru Vella ta r-riħ lil kulmin storikament oppona lil Mintoff fl-insistenza tiegħu għan-newtralità u n-non-allineament. Fuq in-naħa ta' min hu l-Ministru Vella? Din hi l-fehma tal-gvern Laburista Malti jew xi fehma personali tiegħu? Ma nistax nifhem li, filwaqt li kemm-il darba ġie mistqarr miill-Prim Ministru Joseph Muscat li hu favur il-politika tan-newtralità, il-Ministru tiegħu joqgħod jimminaha b'mod daqshekk serju. Għandna niftakru li lil Mintoff qatt ma kellna għalfejn nagħtuh tort s'issa f'dak li qal u għamel, speċjalment fil-qasam tal-politika barranija, u żgur li mhuwiex se nagħtuhulu f'din il-kwestjoni. Però l-aktar ħaġa li tinkwetani lili personalment hija l-faqar tal-filosofija politika li biha l-Ministru Vella jittratta l-klawsola tan-newtrali non-allineata tal-Kostituzzjoni ta' Malta. Dejjem, fid-diskors nofsu msajjar tiegħu fuq din il-ħaġa, jippreżenta n-newtralità non-allineata qisha kienet xi ħaġa taż-żuffjett. Is-simplifikazzjoni u l-banalizzazzjoni li bihom jippreżentaha kulmeta jitkellem dwarha, aktarx dejjem barra minn loku, tikxef nuqqas serju ta' għarfien kompetenti xieraq dwar xi tfisser tabilħaqq u x'timplika. Għadna qatt ma smajt lill-Ministru Vella (jew lil xi Ministru ieħor tal-gvern, jekk niġu f'dan) jitħaddet dwar in-newtralità non-allineata tagħna b'mod professjonali li jagħmel sens fil-qafas tal-filosofija politika. Mhux bilfors li n-nies jitħawdu u l-għedewwa tradizzjonali ta' Mintoff jiqlielu meta qatt ma jisimgħu lil min fl-awtorità governattiva jitħaddet suriet in-nies dwar il-klawsola fundamentali tan-newtralià non-allineata. X'jisma' minflok? Jisma'―diżgrazzjatament―lill-Ministru tal-Affarijiet Barranin tagħna jfaħħar in-NATO u jgħid li jeħtieġ nagħmlu pass lura fl-istorja tagħna u statutorjament nersqu eqreb lejha! Jidhirli li għandi nistenna li l-gvern ikun aktar serju minn hekk. Il-politika barranija tagħna hija definita kostituzzjonalment ċar u tond. U l-gvern hu marbut li jżomm magħha, kemm uffiċjalment u kemm minn wara l-kwinti. Mod ieħor ikun biss aġir irresponsabbli.
L-irresponsabbiltà tal-Ministru George Vella